Massmart-werkers begin met staking op Swart Vrydag | Maroela Media
Die SAKP het sy ondersteuning toegesê aan die Massmart Groep-werkers wat Vrydag onder leiding van die vakbond Saccawu wil staak.
Werkers staak vanaf Swart Vrydag by die Massmart Groep wat Mass Warehouse (Makro en Fruitspot), Massbuild (Builders Warehouse, Builders Express, Builders Trade Depot en Builders Superstores) en Mass cash (Rhino Cash & Carry, Jumbo Cash & Carry, Cambridge en verskeie onafhanklike Cash & Carry-winkels) insluit.
Swart Vrydag is 'n groot afslagdag en een van die besigste inkopiedae van die jaar. Dit het in die VSA begin as 'n afslagdag ná Dankseggingsdag.
Volgens die SAKP sal ongeveer 18 000 werkers van die SA handel-, spyseniering- en geallieerde werkersvakbond (Saccawu) aan die staking deelneem. Die werkers eis dat Massmart eensydige herstrukturering en veranderinge aan indiensnemingskontrakte moet staak en hulle eis ook groter salarisse.
Die werkers het Saccawu 'n mandaat gegee om te mobiliseer vir 'n verbruikersboikot vanaf Maandag 22 November.
Doug Jones, uitvoerende hoof van Makro, sê die onderneming het deurgaans die welstand van sy personeel eerste gestel. "Daar was nie enige werksverliese tydens die Covid-19-inperkings in 2020 en vroeër vanjaar nie en daar was ook nie enige werksverliese ná die plundertog in Julie nie. Trouens, Makro-personeellede in KwaZulu-Natal het onmiddellik versorgingspakke ontvang ná die tragiese gebeure. Ons personeel het boonop die afgelope paar jaar ook salarisverhogings hoër as die inflasiekoers ontvang," sê Jones.
"Selfs alhoewel twee van ons winkels gesluit bly, behou ons personeel hulle werk en hulle word betaal."
Hy het die afgelope paar dae van die takke besoek en het met personeellede gesels wat al jare lank vir Makro werk. "Die oorweldigende meerderheid het gesê hulle wil nie staak nie, maar hulle is onder druk van vakbondverteenwoordigers en Saccawu. Ons sien ook die gewildste vraag wat aan ons personeel-navraaglyn gestuur word, is: 'Ek wil nie staak nie. Wat kan ek doen?'"
Jones sê dis ironies dat personeellede in só 'n moeilike posisie geplaas word waar hulle in 'n dispuut beland waarby hulle nie eintlik persoonlik betrokke is nie. "Hul diensvoorwaardes het jare lank al onveranderd gebly en, mens sou kon aanvoer dinge het in dié tyd selfs verbeter ondanks uitdagende tye wat ons as land beleef."
Jones sê dit is teleurstellend dat Saccawu kies dat sy werkers moet staak – veral in 'n tyd wat baie belangrik is vir Makro, vir sy klante en vir sy personeellede, van wie baie in aanmerking kom vir kommissie uit verkope. "Nodeloos om te sê, ons het gebeurlikheidsplanne ingestel om ons bedrywighede te kan voortsit. Dit sluit tydelike personeellede in wat vertroud is met die onderneming se prosesse. Ons wil ons klante gerus stel dat ons oop is om julle te bedien en ons hoop dat ons staat kan maak op julle voortgesette ondersteuning."
As ek makro is dan ontrek ek uit die anc land dan kan die slim unies vir hulle lede werk gee
Makro, our people gee nie om vir julle of enige ander besigheid nie. Daar is geen ekonomiese insig nie, tot die plek totaal vernietig is en daar niks oor is nie. Slegs dan sal die besef van hul optrede moontlik by hulle opkom. Maar geen waarborge daarvoor nie.